b'\n_START_ARTICLE_\nKrvavi april\n_START_PARAGRAPH_\nKrvavi april je med prvo svetovno vojno postal zgodovinski izraz za april leta 1917, ko je Kraljevi letalski korpus (RFC) Zdru\xc5\xbeenega kraljestva utrpel trikrat ve\xc4\x8dje izgube od nem\xc5\xa1kega letalstva.\n_START_SECTION_\nOzadje\n_START_PARAGRAPH_\nAprila,1917 so zavezniki spro\xc5\xbeili skupno ofenzivo. Enote Zdru\xc5\xbeenega kraljestva so napadle na obmo\xc4\x8dju mesta Arras v severni Franciji, Francozi pa so spro\xc5\xbeili ofenzivo Nivelle na reki Aisne. Zra\xc4\x8dne sile so v ofenzivi sodelovale predvsem pri izvidni\xc5\xa1kih akcijah in kot podpora artileriji za korekcijo ognja._NEWLINE_Bitka pri Arrasu se je za\xc4\x8dela 9. aprila 1917. Za podporo ofenzivi je RFC v boj poslal 25 eskadrilj s skupaj 365 letali. Tretjino letal je bilo lovskih letal, ki so delovala kot izvidni\xc5\xa1ka letala in letala za za\xc5\xa1\xc4\x8dito drugim letalom. V za\xc4\x8detku je bilo na obmo\xc4\x8dju prisotnih pet nem\xc5\xa1kih Jast (lovskih eskadrilj), ta \xc5\xa1tevilka pa se je do konca dvignila na osem, kar je pomenilo okoli 80 lovskih letal._NEWLINE_Od septembra 1916 so imeli Nemci na boji\xc5\xa1\xc4\x8du nad Zahodno fronto prevlado v zraku. Njihova letala Albatros D.II ter D.III so bila namre\xc4\x8d precej bolj\xc5\xa1a od britanskih in francoskih lovcev. Zavezniki so takrat uporabljali zastarele lovce Airco DH.2, F.E.8 ter Nieuport 17. Edina letala, ki so se lahko enakovredno zoperstavila nem\xc5\xa1kim lovcem so bili lovci SPAD S.VII, Sopwith Pup ter Triplane, ti pa so bili v zavezni\xc5\xa1kih eskadriljah bolj redki. Ravno v tistem \xc4\x8dasu je namre\xc4\x8d na boji\xc5\xa1\xc4\x8de prihajala nova generacija britanskih lovcev. No. 56 Squadron RFC je bila tako prva enota, ki je bila opremljena z novimi letali S.E.5, aprila pa je prvi\xc4\x8d v uporabo v No. 48 Squadron vstopil nov lovec Bristol F2A. Zaradi prehoda na nov tip letala pa je eskadrilja \xc5\xbee na svoji prvi nalogi izgubila \xc5\xa1tiri od \xc5\xa1estih letal. Sestrelili so jih Albatrosi D.III Jaste 11 pod vodstvom Manfreda von Richthofna.\n_START_SECTION_\nIzid\n_START_PARAGRAPH_\nAprila 1917 so Britanci izgubili 245 letal, v njihovih vrstah pa je padlo 211 letalcev, dodatnih 108 pa jih je postalo vojnih ujetnikov. Nemci so aprila izgubili 66 letal._NEWLINE_Kljub te\xc5\xbekim izgubam pa so zavezni\xc5\xa1ka letala uspe\xc5\xa1no pomagala enotam na tleh, Nemci pa tudi niso znali izkoristiti svoje prednosti in so delovali preve\xc4\x8d defenzivno, saj so po ve\xc4\x8dini njihove eskadrilje delovale le za svojo frontno \xc4\x8drto._NEWLINE_Nekaj mesecev kasneje so v zavezni\xc5\xa1ke enote za\xc4\x8dela bolj mno\xc5\xbei\xc4\x8dno prihajati nova letala SE.5, Sopwith Camel ter SPAD S.XIII. Takrat se je ravnote\xc5\xbeje v zraku spet izena\xc4\x8dilo, kmalu pa so zavezniki za\xc4\x8deli dobivati prevlado v zra\xc4\x8dnem prostoru nad frontno \xc4\x8drto._NEWLINE_Krvavi april je bil tako zadnje obdobje vojne, v katerem so imeli Nemci v zraku odlo\xc4\x8dilno premo\xc4\x8d, \xc4\x8deprav se je stopnja zavezni\xc5\xa1ke premo\xc4\x8di od maja 1917 do konca vojne spreminjala.'